INCIPIT ORNATUS MULIERUM. 

Quant Deus out la femme fete, 
De la coste Adam est traite, 
Bauté la duna perdurable. 
Mes ele le perdi par le deble 
Puis que ele out la pume gusté ; 
Mult en fu disonuré. 
Et les dames que ore sunt, 
Ke de ceo culpes ne hunt, 
Pur ceo que Heve forfist tant, 
De lur bauté sunt mult perdant. 
Kar tele i ad, quant est pucele, 
Dunc est ruvente, blanche et bele 
Tant tost cum ele est marïé 
Li est colur remué. 
Tele i ad que en sa vie 
Unches de bauté n'ut ballie. 
Pur ceo vus fas jeo cest livre 
Que tres bien seez delivre 
Vus memes en bauté guarder 
Et vos acunit el amender. 
A prime des chevoilz dirai 
Et par tut le cors decenderai : 
Del frunt, des oilz, des surcilz dirun, 
De la face, des dens, del mentun, 
Des autre choses tut a munt, 
De tut celes que mester unt. 
A la mamele fin en frai, 
De la matire alliurs dirai. 
Les auturs trai a testemunie 
Verté dirai senz essunie : 
Galien, Constantin, Ypocras … 
Ne ublirai nul, seit aut seit bas, 
Ne ceo que ai apris a Mechine 
D'une dame que ert saratine, 
Mires fu de sa lai, 
Mut fust valiant si ust fei, 
Ne que a Salerne oï de Trote, 
Dame que li ne creit est sote. 
Ne dirai pas par tut en rime, 
Kar hum ne pot pas de medecine 
En tuz lius prestement parler 
Et les speces acunter. 
Or pri Deu, le Rei celestre, 
Ke cest livre tel puisse estre 
Que de dames en ai grez, 
Dunt en sei tut dis amez. 

Grant encumbrement vent suvent as chevoilz : 
a la fiet chént, a la fiet les manjuent verms, a 
la fiet chanisent devant lur tens, a la fiet ne 
volent creistre, et muz autres dunt dirun aprés. 
Cum chevoilz chént, u ceo est pur trop grand 
chalur, cum aprés fefre agüe, u pur ceo que les 
racines sunt purries, cum en meseus, u pur ceo 
que les pertus sunt trop larges par unt il pendent. 
Par cest mecine les frez creistre. 

Pernez roses u vertes u secches et mirte et 
planteine et escorche de glan et de chastanies, 
si les bulliez en eve de pluie et de cel eve lavez 
le chef al matin et au seir. Jeo vi une dame en 
Pulie que chascun an perdi les chilvouz. Trote de 
Salerne les medicinat en ceste manere : ele prist 
nele et arst et l'escorche de sauz et la foille de 
fïer et cendre de chastanie et de vinie et de 
euforbe, sil destempra od olie de olive et, quant 
le chef fu lavé de eve de pluie, uinst quatre fiet. 
Unche puis ne chaïrent les chevoilz. 

La Saracine de Meschine soleit faire cest 
ungiment : ele prist de peivre et de sufre une 
unce et de piretre une, de jus de poret une, et 
savun quatre unces, si medlad tut ensemble 
et mist la dame en bain et, quant ele fu bien 
eschaufé, ele uinst tute la teste, et issi soleit 
ele faire les chevouz tenir. Autre ad ceo, ele 
prist parchemin de velin et pain de orge et arst 
les, puis sis tribla od seim de urs, et de ceo uinst 
la teste et les chevoilz. 

Jeo vi Trote quire mirte en eve de pluie et laver 
la teste et puis enuindre les chevousz de seim 
de urs, et plus ne chaïrent. 

Si vus volez que les chevousz revengent asez 
lungs et esspés, pernez orge en grant quantité et 
une taupe et ardez en un pot nuvel et faites 
puldre, et pernez blanc mel et ungiesz le liu u 
vus volesz que les peils creisent, et puis jetez la 
puldre sure et lassez dous jurs. El terce jur, 
lavez od eve u alcanne et mente et sauge sunt 
bien quit enz. 

Certes, la Saracine de Meschine guari meschine, 
mei veant, que tute fu chauve et out perdu les 
peilz des surcilz. Ele prist persil et sauge et tribla 
forment et bulli en blanc vin medlé od grese de 
porc. Quan i fu bient bulli, la grese de sus culli 
en un altre pote, puis prist cumin et mastic et 
tribla od mués de hof quit en eve. Dunc les bulli 
ensemble et fu cum unguent et uinst : les surcilz 
et la teste li revindrent. Issi poez faire quant vus 
volesz que peilz vus creisent. 

Jeo vi Constantin prendre piretre et faire 
puldre et medler od gresse de urse et uindre le 
liu u il voleit que peilz crusent. 

Dame Trote fait peilz creistre issi : ele prist 
les cheffes de oiseus petiz que ele poeit truver et 
plein puin de furment et autretant de eisil et 
arst tut ensemble et fist puldre, lava la teste 
et uinst la teste de seim et de blanc mel, puis si 
jetat la pudre sure. 

Si vus volez faire chevousz lungs et spes, pernez 
une herbe que hume apele « brionie » et quisez 
en vin u en eisil et lavesz la teste, et les chevouz 
serunt lungs. Ceo vi jeo faire as dames de Salerne. 

Galien cunte en un livre que vit un hume 
faire les chevouz creistre : il prist les offes de la 
cornellie que furent puns en mai et arst les en un 
pot nuvel et fist puldre et destempra od olie de 
olive. 

Jeo vi Trote prendre lupins et faire puldre et 
bullir en eisil et frire od le eisil les chevousz entre 
les mains, et les verms mururent. 

Unne dame a Pumtremble, mei veant, prist 
farine de orge et pestela od jus de aluine et fit 
un pain et mist quire en un furn et, si tost cum 
el le trest, envolupa les chevouz denz, et les 
verms mururent. 

Ecales nesent en la teste, que hume apele en 
Pullie « furfurasches », et funt les chevous porrir. 
Issi les osterez : pernez de la geneste, u la flur 
u la foille, et une herbe que hume apele « centrum 
galli » et bulliez en eisil et lavez la teste od uoc. 

Trote les ost en ceste manere : ele prent la 
semence de urtie et met le temprer ou eisil dous 
jurs u treis et puis leve la teste od bone lexive 
et puis od cel eisil. 

La Saracine fait puldre de peiz et destempre 
od jus de blete u od jus de mauve et met od uoc 
eisil et leve la teste od cele medicine et puis 
od vin u centauree est quit enz. 

A la fie chanisent les chevous trop tost et ceo 
est de grant habundance de flemme. Primes 
dunez a l'hume mescine que purge la teste de 
fieume et pois pernez la racine de cholet sec 
et vert et quisez en eve de funteinne dec'a la 
meité et lavez la teste assiduelement. 

Si vus volez faire les chevouz gaudnes et espés, 
pernés la lesarde verte et coupez la cue et la teste 
et I quisez en olie et uingnez le chevouz. Autre : 
pernez chenille et orpiment et faites bullir en olie 
laurin et ungniez les chevouz. 

Une velie me cunta que ele prist crotes de 
cheffe et quist en olie et uinst les chevouz et il 
devindrent espés. 

Altre a faire les chevouz lungés et bealés : 
pernez les nueus de fore de aveine et une herbe 
k'um apele « morgeline » et glanz et quisez les en 
eve, et lavez la teste de lexive et puis de ceste 
eve, et liez les od une guimple tote nuit. 

La Sarazine fist issi les chevouz gadnes : ele 
prist sarment de vinie et fist cendre, et cendre 
de fredne, tan de l'un cum de l'autre, et prist de 
galle plein main, et quist les un demi jur en eisil 
et lava les chevouz de lexive et puis de cel 
decocciun et lia la teste d'une guimple tute 
nuit, et les chevouz devindrent ghadnes et dura 
lungement. Altre : savun et safran quist ensemble 
et lava la teste de eve u alum fu quit ensz et puis 
fist lier les chevouz tute nuit. 

Les chevouz frez ruges en ceste manere : pernez 
brasil et faites puldre, et guarance item, et quisez 
ensemble en blanc eisil et lavez la teste de bone 
lexive et, quant les chevouz serunt secchés, lavez 
de cest eisil. Si vus les volez faire mult ruges, 
ajustez treis deners pesant de sanc de dragun. 
Altrement les poez faire ghadnes : pernez 
estreim de aveine menu agé et la flur de geneste 
et quisez en eve et puis jetez od uoc un dener 
pesant de safran et plein puin de galde, sis colez 
et de ceo lavés la teste, et les chevous devendrunt 
ghadnes. 

Jeo vi Trote teindre les chevouz issi : ele prist 
ruil de fer et galles et l'escorche de nugauges et 
alum et bulli en eisil et puis cola et lava la teste 
de eve et puis de cel eisil et lia bien les chevousz 
d'une guimple dous jurs et dous nuiz, et pois 
esteint les chevouz neirés. 

Pur faire les chevouz auburs, pernez dragant 
et galles arses u tan de chastaine et destemprez 
od eve de pluie u la fuille de nuer seit quit enz 
et lavez les chevouz od uoc. 

Les dames de Salerne funt un unguent que eles 
apelent « silotre » et de ceo ostent peilz et chevouz 
par tut. Eles pernent chausz vif u eve ne seit 
jeté sure, demi escquele, bien net et passé parmi 
un drap u parmi unc sac et metent le en un plein 
pot de eve bulliante et movent et, quant eles 
volent saver s'il est bien quit, metent enz une 
penne et, si la plume chet de la penne, dunc est 
bien quit et dunc le metent od lur main tut 
chaud sur le peil et tardent en veie. Autresi poez 
faire, mes guardez que le unguent i demure 
lungement, kar il escorchereit le quir. Altrement 
les poez oster pernez cinc peces de collofonie et 
une de cire et quisez les en une teste et puis 
metez en une pece de linge teile et, si tost cum 
vus le poez suffrir, metez sur le peil. 

Si puilz hu lentes seint es chevouz, pernez 
sufonie et ellebre blanc et une herbe k'um apele 
« sta fisagre » et bulliez en eve et lavez la teste. 
Guardez que vus ne metez vif argent al chef. 

Si les surcilz chént, vus les poez faire creistre 
si cum jeo dis des chevouz. A la fie avent que 
les surcilz sun trop granz. Dunc les poez amesurer 
en ceste manere : ostez primes del peil tan cum 
vus volez, puis pernez ofs de furmie et gume 
de ere et orpiment tut uelement et medlez tut 
ensemble et ungniez le liu u vus ostastes le poil. 
Ja n'en creistrunt. 

Trote prent ofs de furmie et destempre od olie 
hu un yrçun est quit enz et uinst le liu u ele oste 
le peil. 

Altre : ele prist le limazun et la reine et quist 
en eisil et prist la grese que de sure est et uinst 
le liu hu ele voleit que peilz ne crusent. 

Altre : pernez orpiment et la semence de chanille 
et batez les ensemble et destemprez les od chaut 
sanc de porc et sechez u au fu u a soleil et uniez 
le liu u peilz sunt ostez. 

Quant les cilz chént, faites ceste mecine : 
stampez ladanun od un chau pestel et 
destemprez od olie et puis uniez les cilz. 

Vermine sout naistre al penil hu as asseles que 
l'um apele en franceis « mau puil ». Si sunt ordes 
et funt grant mal a hume. Issi les poez oster : 
primes tundé le peil et puis lavez bien le liu et 
puis uniez de olie de olive. Altre : uniez le liu 
de savun hu il sunt, et tost murunt. 

Jeo vi Trote prendre la foille de geneste hu 
la flur et tribler et uindre le liu u il esteint, et 
il mururent. 

Les cilz sunt a la fie ruges et muliez. Dunc 
faites ceste mecine : pernez le jus de verbene 
et de fenoil et medlez od muel de un of et mulliez 
enz linge dra et metez al cucher sur les cilz, u 
pernez sarcocolle et aloen et triblez et passez 
par mi un drap et distemprez od leit de femme ; 
a la teie vaut. Altre : pernez vert de Grece et 
os de seche et destemprez od jus de celidonie et 
metez sur la teie. 

Meint encumbrement vent a la fie a la face, si 
cum lentilles et muz altres maladies. Lentilles 
en ceste manere osteret : asquanz pernent deus ofs 
de geline et metent en blanc eisil et laisent desche 
les escales seint tendres, puis pernez plein puin 
de seneveie pudré et destemprez od les ofs et od 
un poi de eisil et colez par mi un drap et de ceo 
lavez la face et laisez tute nuit, lavez le matin 
od eve pure. Issi faites suvent et les lentilles s'en 
irunt, mes ne faites ceste mescine a femme 
enceinte, kar ele perdreit l'enfant. 

Dame Trote oste lentilles issi : ele prent mel 
escumé et fait bullir et puis prent puldre de 
seneveie et de gingivre et de blanc encens et met 
ensemble et laise refreidir et fait fumer la face 
de eve chaude al cutcher et dunc uinst de ceo. Al 
matin tarst la face od un linge drap. 

La Sarazine de Meschine oste lentilles issi : ele 
emple un nuvel pot de chauz vif, senz eve, et 
covre bien de sus et quit nof feiz en un furnt et 
fait puldre et la puldre de os de secche et 
destempre od mel et uinst la dame en bain de ceo 
treis feiz et sufre desque il chet parsivir et puis 
la face leve od eve clere. 

Autre a lentilles : ele met lie de vin en une 
fuille de fïer et mist quire une nuit de suz les 
cendres et le matin fist puldre et fait puldre de 
seneveie et de gingivre et de encens et destempre 
od vin et fait bullir en une racine k'um apele 
« pain porcin » desque il seit espés et de ceo uinst 
la face et fait puis la femme fumer sei de eve 
chaude et le matin laver la face od eve freide et 
issi fait dous nuiz u treis. Si la face devent 
ruvente, ele destempre os de secche et albun de 
of od eve rose et met sur la ruvure en un linge 
drap. 

Jeo vi Trote colurer les faces issi : ele prist 
viticele et trencha en rueles et sechi a soleil et 
fist puldre et destemprad od eve freide et mist 
sur linge drap et quant ele alout cucher mist sur 
la face et le matin lava la face de eve chaude, 
et issi fu ruvente. 

Autre fist ele a colurer la face : ele tribla la 
racine de dragance et de barba Aron et destempra 
od eve et cola et mist altre et cola suvent et 
puis sechi al soleil et pois prent ele ceruse et 
destempra od eve buliant et laisat aser et mist 
altre et laisa sechir al soleil et prist les dous 
parz de cest et la terce de altre et destempra od 
eve rose. Et quant ele voleit faire la face blanche, 
ele lava la face de savun hu de eve hu mie de 
pain seit destempré enz et puis uins la face. 

Ceruse est blanchet. Isi poez le faire : pernez 
plateins de plum tenves et pendez en un pot 
ultre eisil, issi que il ne atuchent a l'eisil, puis 
coverez bien le pot de arzil hu de past et laisez 
issi stere nof jurs et puis ostez le cuvercle et 
reez le blanc od un cutel, et ceo est blanchet. 
Altre : pernez noeus de pesches sechés al soleil 
et faites puldre et metez la puldre sur la face 
ben lavé. Jeo vi une uindre la face de olie de 
pesches quant ele voleit estre coluré. 

La Sarazine de Mescine colura la face issi : ele 
destempra peis et chiches et puis mist en eve 
temprer et puis osta l'escorche et tribla et 
destempra od albun de of u de leit de adnesse, 
que meins vaut, et sechi al soleil et fist puldre et 
destempra od eve tedve et lava la face. 

Altre : ele prist la meule de bof hu de vache 
et tribla forment od puldre de aloen et uinst 
la face. 

Altre : ele prist une racine que l'um apele 
« nuiz de tere » et fis bien sechir et fist puldre 
et pudra la face. 

Un blanchet ben legerement poez faire : metez 
furment mut net en eve quinse jurs et puis 
triblez et destemprez od eve et colé parmi un 
drap, la coleure metez al soleil secchir et il 
devendra si blanc cum neif. Quant le volez 
mettre sur la face, lavé la face de eve chaude et 
destemplez ceo od eve rose et metez sur la face 
et tardez od un drap. 

Ore vus dirai un unguent que vaut a berbelettes 
et a lentilles et ad ale : pernez ceruse et 
destemprez od eve rose, et batez le albun de 
ofs de geline et le cler medlez od la ceruse, et 
pernez puis freis seim de por nuvel et fundez en 
une paele et puldré de os de secche, et medlez 
durement et il era blanc cum neif, et metez un 
poi de camfre. De cest uingment uinghent les 
dames de Pulie lur faces cum eles volent estre 
bien colurez. Cest unguet vaut plus que altre 
blanchet. 

Ne metez pas teinture sur vostre face, kar 
ele devendra fruncheuse, mes si la face est 
mult discoluré, pernez blanchet de furment et 
destemprez od le cler de l'albun de l'of et od 
seim et de ceo uinez la face quant est bien fumé 
de eve chaude. 

Jeo vi la cuntesse de Gurnie bullir la racine de 
luvesche en eve et albun de ofs et de ceo lava 
la face, et ceo vaut asez a lentilles. 

Unes berbelettes vermeiles nesent en la face 
et mut enleidissent la dame. Issi les poez oster : 
sengiez la dame suvent del braz de la veine 
capitale et faites ventuser del col et destemprez 
jus de aluine et de parele od alum et metez sure. 
Altre : destempré lie de vin et jus de parele od 
alum et ungiez la face. 

Jeo guari une dame en Pulie que fu si leidement 
aturné de berbelettes que gent diseint que ele fu 
mesele. Jeo la fis segnier del braz et puis mis une 
ventuse sur le mentun, pois fis bullir alunie et 
averanie et taneseie et sauge en un nuvel pot od 
vin et de ceo receivre la fumee sur la face, et 
pois triblai bien moles, sal amoniac et sanc de 
dragun et destemprai od jus de planteine et 
mis sur la face trois feiz, et ele guari. 

Altre : triblez coriandre et roses et destemprez 
od jus de herbe beneit et metez od tut un poi de 
vif argent et de savun et ungiez la face. 

Si dertres nesent en la face, issi les poez oster : 
destemprez orpiment od jus de parele et de 
aluine et de savun et ungiez les dertres, hu de 
olie de furment hu de ofs. Altre : pernez la racine 
de parele et olie et sel et destemprez od vostre 
urine et ungiez les chascun jur tris feiz. 
Olie de ofs frez issi : triblez ofs quiz mult durs 
et friez en une paele et muvez durement et puis 
premez parmi un drap par force. 

Si la dame ad la face frunchuse, issi les poez 
amender : pernez herbe de violet et de mauve et 
bulliez en vin et faites receivre la fumé a la face 
et puis faites puldre de semence et ajustez seim 
de geline et faites un unguent de dragagant et 
de farine de citres et de lupins et de feves et uniez 
la face. Ceo oste les frunches et fait la face mult 
bien coluré. 

Les dames sunt a la fie descoluré desuz les oilz 
de un colur blef. Issi les poez amender : faites 
estuver lur faces et frire bien od un dei hu ele 
est descoluré et puis prendre blanchet de furment 
et frire bien od ceo et tardez en veie od un drap. 
Ceo faites suvent et ele ert iloc mult bien coluré. 

Si la dame est trop ruvente, faites la segner 
suven del braz u garsir des ganbes et puis de 
l'unguent que jeo dis desuz de ceruse et de altres 
choses ; et si ele est padle, od les mescines que jeo 
ai dit le poez amender. 

Jeo vus dirai un leger atifement : lavez la face 
de primes de savun, sil tardez od un linge drap, 
pois friez bien, ceruse triblé entre vos mains et 
metez sur la face et friez la face od un poi de 
leine hu de cotun. 

La decocciun de brasil frez en ceste manere : 
faites puldre de brasil et bulliez en vin desque 
il seit ruge et puis mulliez leinz leine hu cotun 
et friez la face quant vus volez. Ceo apellent la 
gent en Pullie « ruvencel ». 

Verues solent creistre en la face et aliurs. Enz 
ceste manere les poez oster : al curs de la lune, 
uniez les od la flur de eble. Altre : pernez ulez 
greins de orge al fir et metez sur. Altre : qui prent 
meule de os de l'hanche de mule et de vache 
et uinst les verrues, ja ne creistrunt. 

Trote fait une mescine que ne faut : ele prent 
savun et morter vif et orpiment et medle ensemle 
et fait une casse de cire que puise clore la verrue, 
et, denz la casse, sur la verrue, met le unguent - 
et laisez issi tute nit - ; le matin met sure la 
rasure de linge drap. Et si le liu en vent emflé, 
uniez le liu de freis seim de mutun. 

Jeo vi prendre fer chaut et quire la verrue de 
suz, et les racines purrirent. 

Si la face u le frunt seit aspre hu adlé, 
destemprez blanchet de furment et uniez bien 
la face. 

Si le nes seit lentilluse et frunchuse, amender 
le poez sicum jeo vus ai dit. 

A la fiet aven que le nes put : pernez puliole et 
roses et altres especes bien odoranz et metez sur 
vifs carbuns et faites receivre la fumé hu pernez 
unes piles que l'um apele « dia castoree » et 
destemprez od vin et metez denz le nes. 

Pur adle, uniez la face de albun de of et al 
matin lavez de chaude eve. 

Pur blanc vis aver et oster lentilles et tut ordure 
del vis, uniez un pot de denz de savun et covré 
bien de un esquele que nule ren ne puse entrer 
et metez en un fumer, sil lassez remeindre treis 
jurs et puis si l'ostez et metez en buiste et puis 
medlez ensemble gume de here et de savun et 
lavez suvent le vis, et ceo ostra tute ordure. 

Pur lentilles oster et blanc vis aver, faites 
puldre de la racine de dragunte secchi al soleil 
et destemprez od le albun de l'of et sechez al 
soleil et altre feiz destemprez od albun de of et 
uniez la face et puis lavez od eve de orge. 

Eve de orge issi le devez faire : metez orge en 
eve treis jurs et changez le eve chascun jur et 
le quin jur pilez et destemprez od eve tedve, sil 
colez par mi un drap. 

Si les peilz creisent trop tost, destemprez cendre 
de vingnie od peis curant et olie de olive et 
ungiez suvent. 

Pur chevoilz aver espés, quisez fullies de sauz 
et puis triblez et destemprez od olie de olive et 
uniez vostre chef. 

Si la chevelure vus chet, destemprez semence 
de lin ars od olie de olive et uniez suvent. 

Pur beau chef aver, pernez olie de olive et mel 
et alum tut equal et medlez et metez plus de 
vif argent que nul altre et uniez suvent. 

Pur altre unguent mult bon al chef, triblez la 
racine de parele et quisez od olie de olive et metez 
enz virgine cire et faites tut bullir desque le olie 
ait pris la force de l'herbe ; dunc la colez par mi 
un drap et, quant il est refreidi un poi, metez od 
ceo vif argent et metez en buiste. 

Pur denz enblanchir, pernez farine de orge mut 
net et alum menu et sel ars, si medlez ensemble 
od gute de mel quit, si ungniez suvent vosz denz 
et ceo vus fra les denz blanches. 
EXPLICIT. 
